SKRIFTLIG FORESPØRGSEL P-0689/03

af Laura González Álvarez (GUE/NGL) til Kommissionen

(3. marts 2003)

Om: Rapport om den spanske vandplan

Under den seneste debat om den spanske vandplan i EP's Udvalg for Andragender orienterede Kommissionens repræsentant udvalget om to vigtige punkter, nemlig Kommissionens kommende møde med spanske regeringsembedsmænd, hvor formålet var at drøfte eventuelle uoverensstemmelser mellem den spanske vandplan og EU-retten, og den igangværende detaljerede behandling af ovennævnte rapport, som en gruppe eksperter ved Berkley universitet i Californien havde fået i opdrag at udarbejde.

Kan Kommissionen oplyse, om den har været involveret i beslutningen om at udarbejde denne rapport og i udvælgelsen af de nordamerikanske eksperter, der har stået for udarbejdelsen? Har Kommissionen kendskab til, om Amalio Garrido, Murcias regionalregerings kommitterede i Bruxelles, var disse eksperters kunde og kontaktperson?

Kan Kommissionen i bekræftende fald oplyse, om de nordamerikanske eksperter under den rejse, de foretog i Spanien (i juni sidste år) for på stedet at danne sig et indtryk af de divergerende opfattelser, havde nogen kontakt med spanske eksperter, som var negativt indstillet over for den spanske vandplan? Havde de på samme rejse kontakt med repræsentanter for organisationen Fundación Nueva Cultura del Agua, der arbejder for Ebro-flodens beskyttelse, og med eventuelle andre repræsentanter for berørte grupper, der deltog i det møde, delegationen fra Europa-Parlamentets Miljøudvalg afholdt for nylig i Deltebre?

Samlet svarafgivet på Kommissionens vegne af Margot Wallströmpå skriftlige forespørgsler P-0638/03, P-0653/03 og P-0689/03

(24. marts 2003)

I modsætning til, hvad der måtte være sagt i rapporten, har Kommissionen ikke anmodet om, at der nedsattes en gruppe eller udarbejdedes nogen rapport.

Der er mange divergerende tilkendegivelser, opfattelser, påstande og modpåstande vedrørende den spanske vandplan generelt og den forslåede Ebro-omledning i særdeleshed. Dokumentationsmængden vedrørende dette emne er enorm. Kommissionen har over for spanske embedsmænd og andre bragt den mulighed på bane, at der foretages en uvildig vurdering med henblik på at søge at forlige nogle

af de divergerende holdninger. I betragtning af de erfaringer, der er gjort med omledning af flodvand i De Forenede Stater, og lighederne mellem visse dele af det sydøstlige Spanien og den vestlige del af USA, var den tanke nærliggende, at amerikanske eksperter kunne yde et værdifuldt bidrag til en række centrale spørgsmål i forbindelse med den foreslåede omledning af vandet fra Ebro-floden.

Kommissionen har fremlagt navnene på en række prominente amerikanske eksperter, men har ikke selv været involveret i beslutningen om nedsættelse af en ekspertgruppe eller i valget af eksperterne. Kommissionen har ikke haft nogen direkte kontakt med eksperterne eller har været inddraget i undersøgelsen, selv om den har været holdt løbende underrettet om dennes forløb. Kommissionen anbefalede, at eksperterne fik adgang til et omfattende udvalg af materiale vedrørende den foreslåede Ebro-omledning, herunder ikke blot officielle dokumenter, men også rapporter fra ikke-statslige organisationer, akademikere og andre, der har udtrykt deres betænkelighed i forbindelse med projektet. Kommissionen anbefalede ligeledes, at rapporten gjordes tilgængelig for den brede offentlighed.

Tanken om en uvildig undersøgelse mødte stærk opbakning hos Amalio Garrido fra Murcia-regionen. Så vidt det er Kommissionen bekendt, beklæder Amalio Garrido en ulønnet stilling som kommitteret for bæredygtig udvikling hos den regionale regering for Murcia. Han repræsenterer også et kommunalt drikkevandsforsyningsselskab i Murcia-regionen. De oplysninger og råd, der er henvist til ovenfor, blev videregivet til Amalio Garrido. Den ansvarlige organisation for udførelsen af undersøgelsen var universitetet i Cartagena.